2027. évi Kódex – Sportolói útmutató 

(2027 Code Companion for Athletes) 


A Kódex
 
A Kódex célja, hogy védje az egészségedet, támogassa a tisztességes versenyzést, és biztosítsa a jogodat ahhoz, hogy egyenlő feltételek mellett versenyezhess. A Kódexet 6 évente felülvizsgálják és módosítják. A legújabb változat 2027. január 1-jén lép hatályba. Ez az útmutató abban segít, hogy felkészülj a változásokra.

A Kódex Rád és sok más szereplőre is vonatkozik 

A Kódex a világ valamennyi sportágában és minden országában érvényes. Az alábbiakban bemutatjuk, kikre terjed ki a hatálya:

· Sportolók: A Kódex előírásait minden sportolónak be kell tartania, függetlenül attól, hogy milyen szinten versenyez, beleértve a nemzetközi és nemzeti szintű sportolókat, a tehetségprogramok résztvevőit, valamint a szabadidős sportolókat is. 

· Sportolót Segítő Személyzet (Athlete Support Personnel – ASP): A Kódex a Sportolót Segítő Személyzet tagjaira is vonatkozik, például az edzőkre, egészségügyi szakemberekre, csapatvezetőkre és szülőkre. 

· Doppingellenes Szervezetek (Anti-Doping Organizations – ADO-k): A Nemzetközi Sportszövetségek (IF-ek), a Nemzeti Doppingellenes Szervezetek (NADO-k) és a Jelentős Sportesemény Szervezői (MEO-k) szintén kötelesek a Kódex rendelkezéseit követni, amikor kialakítják és működtetik doppingellenes szabályaikat és programjaikat. 

Nemzetközi Szabványok

A Kódexet a Nemzetközi Szabványok egészítik ki, amelyek részletes követelményeket határoznak meg többek között az oktatás, a mintavételek, az eredménykezelés, a gyógyászati célú mentességek (TUE), az adatvédelem, az információgyűjtés és vizsgálatok (I&I) területén.

Ezek a szabványok segítik a Doppingellenes Szervezeteket hatékony és egységes doppingellenes programok kialakításában és működtetésében.  A 2027-es Kódex hatálybalépésével a Nemzetközi Szabványok is frissülnek. 

Középpontban a sportolók

 A 2027-es Kódex és a Nemzetközi Szabványok változásai a doppingellenes rendszert igazságosabbá, kiegyensúlyozottabbá és sportolóközpontúbbá teszik. A módosítások a korábbi tapasztalatokon, a tudomány és a technológia fejlődésén, valamint az emberi jogokon alapulnak, továbbá több mint
600 sportoló és sportolói bizottság visszajelzéseit vették figyelembe, több mint 60 országból
és 70 sportágból.
Ryan Pini, a WADA Sportolói Tanácsának elnöke így fogalmazott:
„A Kódex most még nagyobb hangsúlyt helyez az emberi jogokra, az arányosságra, a tisztességes eljárásra, a magánélet védelmére és a sportolók jólétére. Ez egy olyan fejlődési folyamat része, amely a sportolókat nem csupán versenyzőként, hanem teljes emberként kezeli. Annak tudata, hogy a méltóság és a tisztesség a szabályok szerves részét képezik, megnyugvást jelenthet a sportolók számára a legfeszültebb pillanatokban is.”  

Emberi jogok és a sportolók jólléte

A WADA emberi jogi szakértőkkel együttműködve azonosította a sportolók jogait érintő kockázatokat, és a 2027-es Kódexben még nagyobb hangsúlyt fektet a méltányosságra, a magánélet védelmére és a tisztességes eljáráshoz való jogra. 

Védett Személyek (Protected Persons)

A 2027-es Kódex fokozott védelmet biztosít a Védett Személyek számára. Ezen sportolók fokozottan kiszolgáltatott helyzetben vannak, ezért számukra további biztosítékok szükségesek.
Ha Védett Személynek minősülsz, a rendszer nagyobb hangsúlyt helyez a biztonságodra és a környezetedben lévő személyek tevékenységének vizsgálatára.

Védett Személynek minősülnek a 16 év alatti sportolók, valamint azok a személyek, akik a nemzeti jogszabályok alapján nem rendelkeznek jogi cselekvőképességgel. A 16 és 18 év közötti sportoló is Védett Személynek minősül, ha soha nem volt Nyilvántartott Vizsgálati Csoport (RTP) tagja, és soha nem vett részt nyílt kategóriás Nemzetközi Sporteseményen.

A 2027-es módosítások a doppingellenes rendszer számos területét érintik. A következő fejezetekből megtudhatod, pontosan mi változik, és hogyan érintenek téged sportolóként az új szabályok.


Oktatás – Mi változik 2027-től?

A doppingellenes oktatás fontos, és a sportolók alapvető joga!
Lehetőség szerint már az első doppingellenőrzésed előtt részesülnöd kell ilyen oktatásban (vagyis még azelőtt, hogy részt vennél egy mintavételi eljárásban). Ugyanakkor Neked is kötelességed együttműködni: amikor és amilyen formában a Doppingellenes Szervezeted (ADO) oktatási lehetőséget biztosít számodra, elérhetőnek kell lenned, és aktívan közre kell működnöd.

Az oktatási folyamat

A doppingellenes oktatás minden érintett számára fontos, ezért azt biztosítani kell:
· holléti információt szolgáltató csoportokba (IRTP/ITP/RTP/TP) tartozó sportolók számára; 
· nemzetközi szinten versenyző kiskorú sportolók számára; 
· Sportolót Segítő Személyzet (ASP) tagjai – pl. edzők és egészségügyi szakemberek – számára; 
· azoknak a sportolóknak, akik esetében felmerül a doppingvétség (ADRV) elkövetésének gyanúja, illetve akik eltiltásukat töltik.
A doppingellenes edukációnak a sportoló teljes pályafutását végig kell kísérnie. Amennyiben a doppingellenes oktatás személyesen történik – akár jelenléti, akár online formában – azt kifejezetten erre a feladatra kiképzett oktatónak kell megtartania.

Nem szándékos dopping

A doppingellenes edukációnak ki kell térnie a nem szándékos doppingolás kockázataira is. 
Ez magában foglalja az étrend-kiegészítők használatával és az egyéb szennyeződésekkel kapcsolatos kockázatok megismerését, amelyek akaratlanul pozitív vizsgálati eredményhez vezethetnek.

Sporteseményhez kapcsolódó tájékoztatás

A 2027-es Kódex egyik fontos változása, hogy a jelentős sporteseményen részt vevő sportolók számára az adott eseményre vonatkozó doppingellenes tájékoztatást is biztosítani kell. Ideális esetben ez két részből áll:
· sportesemény előtti tájékoztatás (pre-event education): még az esemény előtt ismerteti az adott verseny doppingellenes szabályait és programját; 
· sportesemény alatti tájékoztatás (event-based education): biztosítja, hogy a verseny ideje alatt is hozzáférhetőek legyenek az eseménnyel kapcsolatos releváns doppingellenes információk 


Adatvédelem – Mi változik 2027-től? 

A doppingellenes programok működtetése során számos személyes adat kezelése szükséges, amelyek elengedhetetlenek a programok hatékony megvalósításához. A doppingellenes tevékenység során az adatvédelmi szabályok egyértelmű előírásokkal, megfelelő biztonsági intézkedésekkel és az adatkezelők elszámoltathatóságának biztosításával védik a személyes adataidat.

Az adataid védelme

A Doppingellenes Szervezeteknek (ADO-knak) valamennyi doppingellenes tevékenységük során alkalmazniuk kell az adatvédelmi előírásokat, többek között a gyógyászati célú mentességi (TUE) kérelmek kezelésénél; a Doppingellenőrzési Űrlapok (DCF) feldolgozásánál, a doppingellenőrzések megtervezésekor, valamint a holléti információk gyűjtése és kezelése során.

Fokozott adatbiztonság

A Doppingellenes Szervezeteknek értékelniük kell valamennyi doppingellenes folyamatukat, és meg kell tervezniük, hogy miként biztosítják az általuk kezelt személyes adatok megfelelő védelmét.

A személyes adatokat az adatkezelés teljes időtartama alatt biztonságosan kell tárolni és megfelelő védelemben kell részesíteni. Azokban az esetekben, amikor különösen érzékeny személyes adatok kezelésére kerül sor, a Doppingellenes Szervezeteknek további biztonsági intézkedéseket kell alkalmazniuk annak érdekében, hogy ezek az adatok fokozott védelemben részesüljenek. 

TUE – Mi változik 2027-től? 

A Gyógyászati Célú Mentesség (TUE) lehetővé teszi, hogy a sportoló jogszerűen használhasson egy tiltott anyagot vagy alkalmazzon tiltott módszert, amennyiben arra igazolt egészségügyi okból szüksége van. A 2027-es módosítások célja, hogy a TUE eljárások folyamata átláthatóbbá, egyszerűbbé és a különböző szervezetek között egységesebbé váljon. 

Tájékoztatás és eljárások

A Doppingellenes Szervezeteknek honlapjukon könnyen megtalálható és egyértelmű információkat kell közzétenniük a TUE engedélyre vonatkozóan, beleértve az eljárás részletes szabályait, a benyújtás módját és a szükséges dokumentumokat. 

A hiánytalan TUE kérelem vagy egy már meglévő TUE elismerésére irányuló kérelem benyújtását követően 21 napon belül döntést kell hozni.

Mit jelent ez számodra?
· Kiszámítható határidők: az egyértelmű határidők biztosítják, hogy a kérelmek elbírálása és lezárása előre meghatározott időn belül történjen. Nem kell bizonytalanságban várnod arra, hogy elfogadták-e a TUE kérelmedet, vagy mikor születik döntés. 
· Nagyobb átláthatóság: könnyen megtalálhatod a TUE-re vonatkozó információkat, és előre tudod hogyan zajlik az eljárás, illetve mennyi időt vesz igénybe a döntéshozatal. 

Mikor érvényesek a gyógyászati célú mentességek (TUE-k)? 

Ha visszamenőleges hatályú TUE-t (retroaktív TUE) kapsz, az kizárólag a tiltott anyag vagy módszer korábbi alkalmazására vonatkozik, és nem használható fel a jövőbeni kezelés igazolására.

Ha előzetes (prospektív) TUE-t kapsz, annak érvényessége egy későbbi időpontban is kezdődhet. Erre például akkor kerülhet sor, amikor a jelenlegi TUE hamarosan lejár, és annak folytonosságát biztosítani kell. 

Automatikus elismerés

Az illetékes Nemzetközi Sportszövetség (IF) vagy Jelentős Sportesemény Szervezője (MEO) 2027-től automatikusan elismeri a Nemzeti Doppingellenes Szervezet (NADO) által kiadott TUE-t, amennyiben a sportoló nemzetközi szintűvé válik vagy jelentős nemzetközi sporteseményen vesz részt.

Ha érvényes nemzeti szintű TUE-val rendelkezel, nem kell új TUE-t kérelmezned az IF-nél vagy a MEO-nál. Ehelyett kérelmet kell benyújtanod a TUE automatikus elismerésére.

Fontos azonban, hogy egyes Nemzetközi Sportszövetségek vagy Jelentős Sportesemény Szervezők dönthetnek úgy, hogy bizonyos TUE-kat nem ismernek el automatikusan. Az erre vonatkozó információkat honlapjukon közzé kell tenniük, ezért minden esetben javasolt előzetesen tájékozódni az adott szervezet honlapján.
Ha a TUE-dat nem ismerik el automatikusan, akkor a lehető leghamarabb kérelmezned kell annak elismerését az illetékes IF-nél vagy MEO-nál. Ha kérdésed van a TUE elismerésével kapcsolatban, fordulj a HUNADO-hoz vagy a Nemzetközi Szövetséghez.

A legfontosabb változások

· Oktatás: a doppingellenes rendszerben nagyobb hangsúlyt kap az edukáció: mielőbbi tájékoztatás, az egyes versenyekhez kapcsolódó célzott oktatás, megfelelően képzett oktatók bevonása, valamint a nem szándékos doppingolás kockázatainak tudatosítása.
· Adatvédelem: a szigorúbb adatvédelmi szabályok hatékonyabb védelmet biztosítanak a személyes adatok számára, és javítják azok gyűjtésének, tárolásának és kezelésének gyakorlatát.
· TUE: A TUE-eljárás átláthatóbbá válik, kiszámíthatóbb döntési határidőkkel, és egyszerűsödik a TUE-k elismerése a különböző Doppingellenes Szervezetek között. 


Doppingellenőrzés – Mi változik 2027-től?

A doppingellenőrzés az egyik legközvetlenebb élmény, amellyel a sportolók a doppingellenes rendszerben találkoznak. Célja a doppingolás felderítése, a csalás visszaszorítása és a tisztességes verseny védelme.

Doppingellenőrzésre bármikor és bárhol sor kerülhet, versenyen és versenyen kívül egyaránt.
A mintavétel történhet sporteseményen, edzéshelyszínen, szállodában vagy akár az otthonodban is. 

Változások a sportoló kijelölésében

A 2027-es Kódex egyértelműbb és átláthatóbb szabályokat vezet be a sportolók kijelölésére annak érdekében, hogy az eljárások mindenki számára igazságosak és egységesek legyenek.
Mit jelent ez számodra? 

No shower rule - azaz tilos a zuhanyzás a mintavétel előtt

A kijelölést követően a sportolónak a lehető leghamarabb a Mintavételi Állomásra (Doping Control Station – DCS) kell mennie. Bizonyos indokolt esetekben azonban rövid halasztást kaphat a mintavétel megkezdése előtt, például az alábbiak miatt: 
· éremátadón való részvétel, 
· médiakötelezettség teljesítése, 
· szükséges orvosi kezelés, 
· verseny utáni levezetés.
A halasztás időtartama alatt azonban a sportolónak folyamatosan a Doppingellenőr (DCO) vagy a kísérő (Chaperone) megfigyelése alatt kell maradnia!  

Ha vizeletmintavételre is sor kerül, nem kérhető halasztás a mintavétel előtt zuhanyozás céljából, mivel ez veszélyeztetheti a mintavételi eljárás sértetlenségét. 
Nemsemleges megközelítés

Vegyes nemű vagy „open” versenyeken meg kell adnod a sportbeli nemedet (sport gender). Ez azt a nemet jelenti, amelyben versenyzel az adott sportág szabályai szerint.

Ha a sportág szabályai ezt nem határozzák meg, vagy bizonytalan vagy, kiválaszthatod, hogy női vagy férfi doppingellenőr (DCO) figyelje meg a mintaadást. A választásodat rögzítik, és ez kerül figyelembevételre a későbbi doppingellenőrzések során is.

Kiskorú sportolók és képviselőik

Kiskorú sportoló doppingellenőrzése során lehetőség szerint jelen kell lennie egy szülőnek vagy képviselőnek. 

Azonban ha ez nem biztosítható, a doppingellenőrzésre akkor is sor kerül, a szülő vagy képviselő távolléte nem akadálya a mintavétel lefolytatásának. Ennek indoka, hogy a sportban való részvétel egyben a doppingellenes szabályok és a mintavételi eljárások elfogadását is jelenti. 

Amennyiben lehetséges, a képviselő távolról, például videókapcsolaton keresztül is részt vehet a folyamatban. Ez egyszerre segíti a sportoló jogainak védelmét és biztosítja a doppingellenőrzés zavartalan lebonyolítását. 


Holléti információk – Mi változik 2027-től?

A holléti információt szolgáltató csoportba (whereabouts pool) tartozás meghatározott kötelezettségekkel jár. A 2027-es módosítások célja, hogy ezek a kötelezettségek egyértelműbbek és kiszámíthatóbbak legyenek. 

A holléti információt szolgáltató csoportok típusai

2027-től a Kódex egyértelműen meghatározza a holléti információt szolgáltató csoportok 3 típusát:
· Nyilvántartott (Elsődleges) Vizsgálati Csoport (Registered Testing Pool – RTP): a legmagasabb szintű sportolókat foglalja magában, akikre a versenyen kívüli doppingellenőrzések legszigorúbb követelményei vonatkoznak 
· (Másodlagos) Vizsgálati Csoport (Individual Testing Pool – TP): olyan egyéni sportolókat foglal magában, akiknek a sportágban kisebb a kockázat, mint az RTP-be tartozó sportolóknál
· Csapatszintű Vizsgálati Csoport (Team Testing Pool - Team TP): a csapat közösen szolgáltatja a tartózkodási helyre és az edzésekre vonatkozó információkat, így az egyes játékosoknak nem kell külön-külön holléti adatokat benyújtaniuk. 

A holléti információk benyújtásának elmulasztása csoportonként eltérő következményekkel jár. 
Ha valamelyik csoportba tartozol, erről írásban értesíteni fognak!



A holléti adatok benyújtásának határideje

2027-től az RTP-ben vagy TP-ben szereplő sportolóknak a negyedéves holléti információkat mindig a negyedévet megelőző hónap 15. napjáig kell benyújtaniuk. Ennek megfelelően:
· I. negyedév (január–március): december 15-ig; 
· II. negyedév (április–június): március 15-ig; 
· III. negyedév (július–szeptember): június 15-ig; 
· IV. negyedév (október–december): szeptember 15-ig. 

Csapatok (Team TP) esetében ezek a határidők is alkalmazhatók, de az illetékes Doppingellenes Szervezet ettől eltérő szabályokat is meghatározhat, amelyekről tájékoztatja az érintetteket. 

Az RTP sportolók doppingellenőrzésének arányossága

2027-től egyértelműbb szabályok határozzák meg, hogy az RTP-ben szereplő sportolónak minimum hány versenyen kívüli ellenőrzésre kell számítania. A kötelező ellenőrzések száma arányos lesz azzal az időtartammal, amelyet a sportoló az RTP-ben tölt:
· Teljes év: legalább 3 versenyen kívüli doppingellenőrzés
· Körülbelül 6 hónap: legalább 2 versenyen kívüli doppingellenőrzés
· 3 hónap vagy annál rövidebb időszak: legalább 1 versenyen kívüli doppingellenőrzés. 

Kivételes körülmények között, ha a doppingellenőr a versenyen kívüli doppingellenőrzés során nem találja a sportolót, „utolsó lehetőségként” telefonon is megpróbálhatja elérni a 60 perces időablak utolsó 5 percében.

Emellett mostantól minden, a sportoló megtalálására tett kísérletet dokumentálni kell. Ez egyértelmű és átlátható nyilvántartást biztosít, csökkenti a viták lehetőségét, és elősegíti az ügyek egységes kezelését.

ADAMS és a sportoló azonosítása

Az ADAMS (Anti-Doping Administration & Management System) a Doppingellenes Szervezetek és a sportolók által használt biztonságos online rendszer, amelyben a doppingellenőrzéssel kapcsolatos fontos információkat kezelik. 

Az ADAMS rendszerben adod meg a holléti információkat, itt kapsz fontos tájékoztatásokat, és itt kezelheted doppingellenes profilodat. 

Igazolványkép feltöltése

A 2027-es Nemzetközi Tesztelési Szabvány (IST) előírja, hogy az RTP-ben és az (egyéni) TP-ben szereplő sportolóknak igazolványkép jellegű fényképet kell feltölteni az ADAMS rendszerbe. Ez megkönnyíti a Doppingellenőrök számára a sportoló egyértelmű azonosítását, különösen a versenyen kívüli ellenőrzések során. 
A legfontosabb változások

· Doppingellenőrzés: A doppingellenőrzési eljárásokra vonatkozó előírások részletesebben szabályozzák a sportolók értesítésével, a mintavétellel és a sportolók jogaival kapcsolatos követelményeket.

· Holléti információk: A holléti követelmények pontosításra kerültek, különös tekintettel a határidőkre, az arányos tesztelésre vonatkozó elvárásokra és az ADAMS használatával kapcsolatos új követelményekre.


Eredménykezelés – Mi változik 2027-től?

Az eredménykezelési eljárás akkor kezdődik, amikor felmerül egy lehetséges doppingvétség (ADRV) gyanúja. Ilyen lehet például egy pozitív vizsgálati eredmény, a mintavétel megtagadása vagy a mintavételi eljárás manipulálása. Ezek bármelyike doppingvétség megállapításához vezethet, amely hatással lehet a sportoló versenyzési jogosultságára, hírnevére és sportpályafutására.

A 2027-es Kódex az eredménykezelési eljárás során nagyobb hangsúlyt helyez a méltányosságra, az átláthatóságra és a függetlenségre. 

Értesítés

Ha a doppingellenőrzésed során pozitív vizsgálati eredményt (Adverse Analytical Finding – AAF) állapítanak meg, erről a laboratórium jelentésétől számított 21 napon belül értesítést kapsz.

Az értesítésben egyértelmű tájékoztatást kapsz a jogaidról, valamint arról, hogy jogosult vagy-e visszamenőleges hatályú TUE kérelmezésére.

Az értesítő levélben arról is tájékoztatnak, hogy lehetőséged van érdemi közreműködésre, illetve egyéb értékes információ szolgáltatására.
Érdemi közreműködés: Az eddigiekhez hasonlóan továbbra is van lehetőség arra, hogy eredményes érdemi közreműködés esetén az egyébként alkalmazandó eltiltási idő legfeljebb 75%-át felfüggesszék.
Egyéb értékes információ: A 2027-es Kódex újdonsága, hogy az érdemi közreműködés feltételeinek meg nem felelő, de értékes információ szolgáltatása esetén az egyébként alkalmazandó eltiltási idő legfeljebb 15%-a felfüggeszthető.

Ideiglenes felfüggesztés és fellebbezés

2027-től bővül azoknak az eseteknek a köre, amikor a Doppingellenes Szervezet (ADO) megszüntetheti az ideiglenes felfüggesztést, és az ADO szabályzatának tartalmaznia kell azt is, hogyan lehet fellebbezni az ideiglenes felfüggesztésről szóló döntés ellen. 

Továbbra is kötelező az ideiglenes felfüggesztés, ha a pozitív vizsgálati eredmény (AAF) olyan anyagra vonatkozik, amely a Tiltólistán nem meghatározott anyagnak (non-specified substance) minősül – például EPO vagy tesztoszteron.

Újdonság, hogy az ideiglenes felfüggesztéssel kapcsolatos döntések ellen valamennyi sportoló (tehát nem csak a nemzetközi szintű sportolók) a Nemzetközi Sportdöntőbíróságnál (CAS) tud fellebbezni.

Egyszerűbb ügyintézés

Az eljárások felgyorsítása és hatékonyabbá tétele érdekében egyes szankcionálási folyamatok egyszerűsödtek.

· Korai beismerés: Ha a hivatalos értesítéstől számított 20 napon belül elismered a doppingellenes szabályszegést (ADRV), elfogadod annak valamennyi következményét, és magyarázatot is adsz a történtekre, az eltiltási idő 25%-kal csökkenthető.
Újdonság, hogy 2027. január 1-jétől a korai beismeréshez kapcsolódó eltiltáscsökkentés lehetősége a négy évnél rövidebb eltiltással járó doppingvétségekre is kiterjed.
· TUE-val kapcsolatos ügyek: Ha olyan igazolt egészségügyi problémád van, amely megfelel a TUE megadásához szükséges feltételeknek, de nem kérelmeztél TUE-t és visszamenőleges hatályú TUE-re sem vagy jogosult, valamint a doppingellenőrzésed során tiltott anyagot mutatnak ki, várhatóan két hónapos eltiltást kapsz.

Független meghallgatások

A 2027-es Kódex tovább erősíti a meghallgatási eljárások függetlenségét.
A nemzeti sportszövetségek vagy más nemzeti sportszervezetek képviselői nem vehetnek részt az eredménykezelési eljárásban, és nem lehetnek tagjai olyan meghallgató testületnek, amely saját sportágukból és saját országukból származó sportoló ügyét tárgyalja, mivel ez összeférhetetlenséget jelent. A meghallgató testületnek minden esetben függetlennek és pártatlannak kell maradnia.

A döntést lehetőség szerint a meghallgatást követő két hónapon belül meg kell hozni, csökkentve ezzel az eljárások elhúzódását és a sportolók bizonytalanságát. 

Meghallgatási eljárás fogyatékossággal élő sportolók esetében

A Doppingellenes Szervezeteknek mérlegelniük kell, és szükség esetén meg kell tenniük minden észszerű módosítást annak érdekében, hogy a meghallgatási eljárás igazodjon a fogyatékossággal élő sportolók egyéni szükségleteihez.

Ha fogyatékossággal élő sportoló vagy, a Doppingellenes Szervezetnek egyeztetnie kell Veled arról, hogy milyen segítségre vagy módosításokra van szükséged a meghallgatás során.



Információgyűjtés és vizsgálatok (I&I) – Mi változik 2027-től?

A doppingellenes tevékenység nem csupán a doppingellenőrzésekről szól. Az információgyűjtés és a vizsgálatok egyaránt fontos szerepet játszanak a tiltott teljesítményfokozás feltárásában, az ismétlődő mintázatok azonosításában és a tiszta sport védelmében.

A 2027-es szabályok értelmében a Doppingellenes Szervezeteknek még hatékonyabban kell felhasználniuk az információgyűjtés és a vizsgálatok eredményeit a doppingellenőrzések tervezése, valamint egyéb doppingellenes tevékenységük végrehajtása során. Ez hozzájárul ahhoz, hogy a doppingellenes programok megalapozottabbak és célzottabbak legyenek.

Megalapozott vizsgálatok

A vizsgálatok megindításához mostantól megalapozott indok (reasonable cause) szükséges.
A Doppingellenes Szervezetek csak akkor indíthatnak vizsgálatot, ha alapos okkal feltételezhető, hogy doppingvétség (ADRV), illetve a Kódex vagy a Nemzetközi Szabványok megsértése történt.

A vizsgálatokat objektíven és pártatlanul kell lefolytatni. A vizsgálatot végző személyeknek nyitottnak kell maradniuk minden lehetséges következtetésre, és olyan bizonyítékokat is keresniük kell, amelyek alátámasztják vagy cáfolják a feltételezett szabályszegést.

Nagyobb hangsúly a Sportolót Segítő Személyzeten (ASP)

A 2027-es módosítások a korábbinál nagyobb hangsúlyt helyeznek a Sportolót Segítő Személyzet (ASP) szerepére.

A Doppingellenes Szervezeteknek mostantól vizsgálniuk kell minden olyan közreműködő (például edző, erőnléti edző vagy egészségügyi szakember) tevékenységét, aki egynél több olyan sportolót támogatott, akik doppingvétséget követtek el.

A vizsgálatok eredményéről haladéktalanul tájékoztatni kell a WADA-t.

Ez a megközelítés túlmutat a sportolók egyéni felelősségén, és nagyobb hangsúlyt helyez a környezetükben dolgozó személyek felelősségére és elszámoltathatóságára.

A kiskorúak védelme és a sportolók jogai

Ismerd meg az információgyűjtésben és a vizsgálatokban érintett kiskorúak és más sportolók legfontosabb jogait, a védelmüket szolgáló intézkedéseket és kötelezettségeiket.

· A kiskorúak és a Védett Személyek fokozott védelme: A kiskorúakat és a Védett Személyeket érintő vizsgálatok során további védelmi intézkedéseket kell alkalmazni. Ezek a vizsgálatok elsősorban a sportoló környezetében lévő felnőttek szerepére összpontosítanak, miközben biztosítani kell a sportoló magánéletének és jóllétének védelmét is. Ha egy doppingellenes szabályszegéssel (ADRV) kapcsolatos ügy kiskorút vagy Védett Személyt érint, a Sportolót Segítő Személyzet (ASP) érintett tagjainak felelősségét is vizsgálni kell.
· A sportolók jogai: A vizsgálatok során együttműködési kötelezettséged van, ugyanakkor fontos jogok is megilletnek. Nem kényszeríthetnek arra, hogy elismerd a szabályszegés elkövetését, és saját költségedre jogi képviselőt is igénybe vehetsz.

Titoktartás

A vizsgálatok során megszerzett valamennyi adatot, információt és bizonyítékot bizalmasan kell kezelni, és kizárólag azokkal lehet megosztani, akiknek a feladataik ellátásához szükségük van rájuk. 


A legfontosabb változások

· Eredménykezelés: Az eredménykezelés során még nagyobb hangsúlyt kap a méltányos döntéshozatal, az időben történő tájékoztatás, a független meghallgatás és a sportolók jogorvoslati lehetőségeinek erősítése. 

· Információgyűjtés és vizsgálatok: Az információgyűjtés és a vizsgálatok megalapozottabbá és sportolóközpontúbbá válnak. Emellett erősödik a Sportolót Segítő Személyzet (ASP) elszámoltathatósága, valamint a kiskorúak és a Védett Személyek védelme.


Zárás 

Most már megismerted a 2027-es Kódex és a Nemzetközi Szabványok legfontosabb változásait, azt, hogy ezek mit jelentenek számodra, és hogyan járulnak hozzá a sport tisztaságának és méltányosságának védelméhez. 

Bármikor visszatérhetsz ehhez az útmutatóhoz, hogy felfrissítsd a változásokkal kapcsolatos ismereteidet, és tájékozódj a tiszta sport védelmében betöltött szerepedről.
2. oldal

